Lancia Lybra

Το Lancia Lybra ήταν ένα compact πολυτελές αυτοκίνητο που παρήχθη από την ιταλική αυτοκινητοβιομηχανία Lancia (μέλος του ομίλου FIAT), από τον Ιούλιο του 1999 έως τον Οκτώβριο του 2005, αν και τα τελευταία αντίτυπα πωλήθηκαν ως μοντέλα της σεζόν (model year) του 2006. Αντικατέστησε το Lancia Dedra και τοποθετήθηκε επίσημα στην μεσαία κατηγορία D, πλην όμως με εξοπλισμό υψηλότερο από τα τότε κοινά στάνταρ. Βασιζόταν στην πλατφόρμα της Alfa Romeo 156 (1997 - 2007), αλλά με εντελώς διαφορετικό εξωτερικό και εσωτερικό ντιζάιν. Έως το 2002, παραγόταν στο εργοστάσιο Rivalta, κοντά στο Τορίνο, και μετά η παραγωγή του μεταφέρθηκε στο εργοστάσιο Mirafiori, επίσης κοντά στο Τορίνο. Συνολικά παρήχθησαν 181.307 αντίτυπα σειράς Lybra, αριθμός πολύ μικρότερος από τα 418.084 αντίτυπα του προκατόχου Dedra. Αντικαταστάθηκε τον Μάρτιο του 2008 από το επίσης πολυτελές Lancia Delta τρίτης γενιάς.

 Η αισθητική του Lybra διαμορφώθηκε από τον Αμερικανό Michael Vernon Robinson, που ήταν τότε ο επικεφαλής του Centro Stile Lancia και λίγο μετά σχεδίασε και το παρόμοιας αισθητικής Lancia Thesis του 2002 - 2009. Η συνολική ομάδα σχεδίασης του πρότζεκτ δημιουργίας του Lybra ονομαζόταν «839» και του προσέδωσε σαφείς ρετρό επιρροές και χαρακτηριστικά που παρέπεμπαν στη Lancia Aurelia της δεκαετίας του 1950. Η εξωτερική του εμφάνιση πλέον ξέφευγε από τις γνωστές γωνιώδεις γεωμετρικές γραμμές του προκατόχου Dedra και διέθετε έντονες καμπύλες, με κάποια στοιχεία εμφανώς δανεισμένα από το πρωτότυπο Lancia Dialogos του 1999. Με τα μπροστινά κυκλικά φανάρια και τις στρογγυλευμένες επιφάνειες των μπροστινών φτερών, ενέπνεε μια έντονη κλασικότητα και ένα ιδιαίτερο άρωμα νοσταλγίας του παρελθόντος. Σε πολλά σημεία του αμαξώματος, ιδίως στα φανάρια και στις χειρολαβές των θυρών, το χρώμιο είχε έντονη παρουσία. Το εξωτερικό ντιζάιν του Lybra δεν ήταν ρηξικέλευθο, ούτε το επεδίωκε μέσω σπορτίφ γραμμών. Αντιθέτως, θεωρήθηκε περισσότερο κομψό μέσω των ρετρό στοιχείων. Ο αεροδυναμικός συντελεστής Cd της Lybra, παρά την ρετρό εμφάνιση στο μπροστινό μέρος, ήταν 0,31 στην έκδοση σεντάν. Γενικότερα, το Lybra σηματοδότησε την τότε δυναμική στροφή της εταιρείας στην παραγωγή μοντέλων με κύρια χαρακτηριστικά την πολυτέλεια, τον εξοπλισμό και την άνεση, συνδυάζοντάς τα όμως και με τη δυναμικότητα του συνόλου, και όλα αυτά σε προσεκτική, αρμονική ισορροπία. Γι' αυτό τον λόγο, επελέγη και το όνομα «Lybra», παραπέμποντας στην ιταλική λέξη libra, που σημαίνει «ισορροπία», και στον αστερισμό Libra / Ζυγός, μία επιλογή εξαιρετικά ασυνήθιστη ως προς την παράδοση της Lancia να επιλέγει σχεδόν πάντα ελληνικά ονόματα για τα μοντέλα της. Όλα τα μηχανικά σύνολα του Lybra συνδυάζονταν με 5-τάχυτο μηχανικό κιβώτιο, ενώ η έκδοση των 2.0 λίτρων προσέφερε προαιρετικά 4-τάχυτο αυτόματο κιβώτιο, το οποίο ονομαζόταν «Comfortronic» από την Lancia. Παρουσιάστηκε ταυτόχρονα σε δύο εκδόσεις, μπερλίνα (σεντάν) και station wagon, με δύο εκδόσεις εξοπλισμού, τις LS και LX. Από τα 1.8 λίτρα και άνω, συνδυαζόταν μόνο με την ανώτερη έκδοση εξοπλισμού LX. Μεταγενέστερα, παρουσιάστηκαν οι ακόμα πληρέστερες εκδόσεις Executive, Intensa, και τελικώς η κορυφαία έκδοση Emblema. Στα τελευταία χρόνια παραγωγής του, το Lybra κατασκευαζόταν στις εκδόσεις: Business LS LX Intensa EmblemaΓια πρώτη φορά στην μεσαία κατηγορία D, η Lancia χρησιμοποίησε εξοπλισμό από μεγαλύτερες κατηγορίες, όπως: 2-ζωνικός κλιματισμός Dual Zone, Ολοκληρωμένο κέντρο ελέγχου και πληροφόρησης (I.C.S) με έγχρωμη οθόνη 5 ιντσών στο κέντρο του ταμπλό και 5-κάναλο ηχοσύστημα, με ενισχυτή και subwoofer της Bose.Στα εσωτερικά υλικά έγινε προσπάθεια για φινέτσα, ποιότητα και άρτιο σχεδιασμό, με επενδύσεις από επιλεγμένα υφάσματα ή δέρμα Αlcantara. Ιστορία του Lancia Lybra Lancia Lybra website Lancia Ελλάδας Lancia Lybra DIY